**UE**

*Proiect*

**REGULAMENT**

**privind accesul publicului la informație, justiție și participarea la adoptarea deciziilor de mediu**

Prezentul Regulament transpune Directiva 2003/4/CE a Parlamentului European și a Consiliului din 28 ianuarie 2003 privind accesul publicului la informațiile despre mediu și de abrogare a Directivei 90/313/CEE a Consiliului, Directiva 2003/35/CE a Parlamentului European și a Consiliului din 26 mai 2003 de instituire a participării publicului la elaborarea anumitor planuri și programe privind mediul și de modificare a directivelor 85/337/CEE și 96/61/CE ale Consiliului în ceea ce privește participarea publicului și accesul la justiție, și Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului -,

1. **Dispoziții generale**
2. Regulamentul privind accesul publicului la informație, justiție și participarea la adoptarea deciziilor de mediu (în continuare – *Regulament*) are drept scop de a asigura implementarea obligațiilor ce decurg din Convenția privind accesul la informație, participarea publicului la luarea deciziilor și accesul la justiție în probleme de mediu, în continuare *Convenția de la Aarhus*
3. Regulamentul stabilește normele, termenii, condițiile generale și modalitățile practice privind:
4. garantarea și exercitarea dreptului de acces la informațiile despre mediu primite sau elaborate de autoritățile publice și deținute de către acestea;
5. punerea la dispoziția publicului interesat și comunicarea progresivă a informațiilor despre mediu pentru a se asigura cea mai largă disponibilitate și diseminare a acestora la nivelul publicului;
6. asigurarea și promovarea participării publicului la luarea deciziilor în domeniul mediului, inclusiv la elaborarea documentelor de politici și planificare de mediu;
7. asigurarea accesului la justiție în probleme de mediu, în condițiile prevăzute de prezentul Regulament.

2. Autoritățile publice asigură accesul publicului la informație despre mediu prin diseminarea proactivă, rapidă și echitabilă a tuturor informațiilor privind mediul înconjurător, promovând în rândul populației dreptul de participare la adoptarea deciziilor de mediu și dreptul la acces la justiție în domeniul protecției mediului.

3. În vederea diseminării informației despre mediu în mod proactiv, rapid și echitabil, este promovată utilizarea, în special, a tehnologiilor de telecomunicații informaționale și/sau a tehnologiilor electronice sau a oricărei alte tehnici de informare aflate la dispoziția autorităților publice.

4. În sensul prezentului Regulament sunt utilizate următoarele noțiuni:

*1) act administrativ* - înseamnă orice măsură cu caracter individual în temeiul dreptului mediului, adoptată de către o autoritate publică și care este obligatorie din punct de vedere legal și are efecte externe;

*2) autoritate publică –* orice autoritate, instituție publică, organism, oficiu, agenție care este instituită și funcționează conform cadrului legal, cu excepția celor care acționează întru executarea puterii judecătorești sau legislative:

1. Guvern, autoritățile administrației publice centrale și locale sau altă administrație publică, inclusiv organisme publice consultative, de la nivel național, regional sau local;
2. orice persoană fizică sau juridică care îndeplinește funcții în administrația publică în conformitate cu cadrul legal în vigoare, inclusiv îndatoriri, activități sau servicii specifice legate de mediu;
3. orice alte persoane fizice sau juridice cu responsabilități sau funcții publice sau care furnizează servicii publice legate de mediu și care se află sub controlul unui organism sau al unei persoane care intră sub incidența literei a) sau b);

*3)* *documente de politici și planificare pentru mediu,*  înseamnă strategii și programe cu planuri de acțiuni pentru mediu :

1. care sunt elaborate și, după caz, adoptate de către o autoritate publică;
2. care sunt cerute prin acte normative și acte administrative;
3. care contribuie sau ar putea contribui semnificativ asupra realizării obiectivelor politicii naționale de mediu, astfel cum sunt definite în Strategia de mediu;
4. programele de acțiune generală pentru mediu.

Prezenta definiție nu include planuri și programe financiare și bugetare, respectiv cele care stabilesc modalitățile de finanțare ale anumitor proiecte și activități sau cele privind propunerile de bugete anuale, programele de activitate interne ale unei autorități publice sau planurile și programele de urgență concepute exclusiv în scopul protecției civile.

*4) dreptul mediului* - orice dispoziție normativă care, indiferent de baza sa legală, contribuie la realizarea obiectivelor politicii naționale în domeniul mediului, astfel cum au fost prevăzute de Convenția Aarhus: conservarea, protecția și îmbunătățirea calității mediului, protecția sănătății oamenilor, utilizarea prudentă și rațională a resurselor naturale și promovarea, pe plan internațional, a măsurilor de abordare a problemelor regionale sau globale de mediu;

*5) informații despre mediu* – orice informații în scris, pe suport video, audio, electronic sau în orice altă formă materială privind:

1. starea componentelor de mediu, precum aerul și atmosfera, apa, solul, subsolul, suprafața terestră, peisajul și siturile naturale, inclusiv zonele umede, diversitatea biologică și componentele sale, organismele modificate genetic, precum și interacțiunea dintre aceste componente;
2. factorii, precum substanțele, energia, zgomotul, radiațiile sau deșeurile, inclusiv deșeurile radioactive, emisiile, deversările și alte evacuări în mediu, care afectează sau pot afecta componentele de mediu prevăzute la lit. a);
3. măsurile (inclusiv măsurile administrative) cum sunt politicile, legislația, planurile, programele, acordurile de mediu și activitățile care afectează sau care pot afecta componentele și factorii menționați la literele a) și b), precum și măsurile sau activitățile elaborate pentru protejarea acestor componente;
4. rapoartele cu privire la implementarea și aplicarea legislației privind protecția mediului;
5. analizele cost-beneficiu sau alte analize și prognoze/ipoteze economice folosite în cadrul măsurilor și activităților prevăzute la lit. c);
6. starea sănătății și siguranței umane, inclusiv contaminarea lanțului alimentar (după caz), condițiile de viață umană, starea obiectelor de menire cultural-istorică și arheologică, orice alt gen de construcții și clădiri, în măsura în care acestea sunt sau pot fi afectate de starea componentelor de mediu prevăzute la lit. a) sau, prin intermediul acestor componente, de factorii, măsurile și activitățile prevăzute la lit. b) și c).

*6) informaţie deţinută de o autoritate publică* – informaţia despre mediu aflată în posesia acestei autorităţi publice şi care a fost elaborată sau primită de autoritatea respectivă;

7) *informație deținută pentru o autoritate publică* – informația despre mediu care este deținută fizic de o persoană fizică sau juridică în numele unei autorități publice;

8) *omisiune administrativă* - orice nerespectare, de către o autoritate publică a obligației de adoptare a unui act administrativ, astfel cum este definit la subpunctul 1);

*9) public –* una sau mai multe persoane fizice sau juridice, precum și asociații, organizații sau grupuri constituite de către aceste persoane.

*10) public interesat* - publicul afectat/ care poate fi afectat sau care are un interes în luarea deciziilor din domeniul mediului;

11) *solicitant –* orice persoană fizică sau juridică care solicită informații despre mediu sau accesul la informația de mediu, indiferent de cetățenie, naționalitate sau domiciliu, iar în cazul persoanelor juridice, indiferent de locul în care sunt înregistrate sau unde își desfășoară activitatea.

**II. Drepturile și obligațiile autorităților publice și solicitanților**

**Secțiunea 1**

**Drepturile și obligațiile autorităților publice**

5. Autoritățile publice au următoarele drepturi:

1. să dețină informații de mediu în conformitate cu actele normative;
2. să limiteze accesul publicului la informația de mediu în conformitate cu secțiunea 4-a din capitolul III al prezentului Regulament, în cazurile în care diseminarea prezentei informații afectează interesul public sau drepturile garantate prin Constituție;
3. să aprobe și să stabilească tarife pentru diseminarea unor informații de mediu, cu condiția ca acestea să se limiteze la o sumă rezonabilă care să reflecte cheltuielile reale și să nu depășească suma necesară pentru colectarea, selectarea, analiza informației, efectuarea copiilor, precum și alte lucrări necesare acumulării și diseminării informației;
4. să conexeze mai multe cereri înaintate de către unul și același solicitant, oferind un singur răspuns la toate cererile.

6. Autoritățile publice au următoarele obligații:

1. să indice solicitantului asupra neajunsurilor conținute în cererea privind informația de mediu, oferindu-i sprijinul necesar și/sau un termen de cel puțin 5 zile lucrătoare pentru remedierea acestora;
2. să pună la dispoziția oricărui solicitant, la cerere, informațiile de mediu deținute, fără ca acesta să declare interesul pe care îl are în acest sens;
3. să asigure posibilitatea de a accesa și prelucra automat informația de mediu, facilitând participarea publicului în cadrul procesului decizional;
4. să asigure stocarea informațiilor de mediu în liste și registre specializate;
5. să înființeze puncte sau centre de informare a publicului interesat;
6. să orienteze și să ghideze publicul în procesul de obținere a informației de mediu, informându-l despre drepturile care le au în baza prezentului Regulament;
7. să informează solicitantul asupra locului în care poate găsi informații despre procedurile de măsurare, inclusiv metodele de analiză, prelevare și pretratare a probelor, folosite la compilarea informațiilor, în măsura în care acestea sunt disponibile.
8. să țină evidența cererilor privind furnizarea informației de mediu, întocmind rapoarte periodice privind numărul de cereri depuse și numărul de cereri prelucrate;
9. să sistematizeze și să actualizeze permanent informațiile de mediu, în scopul diseminării active și sistematice către public, în special prin utilizarea tehnologiilor informaționale și a comunicațiilor electronice;
10. să furnizeze informații relevante în vederea dezvoltării sistemului indicatorilor statistici în domeniul protecției mediului;
11. să asigure, în măsura în care este posibil, că toate informațiile compilate de acestea sau în numele acestora sunt actualizate, exacte și comparabile;
12. să recepționeze și să examineze recomandările publicului în scopul elaborării proiectelor de documente de politici și de planificare de mediu;
13. să desemneze persoane responsabile de furnizarea informațiilor din cadrul subdiviziunilor specializate de informare și relații publice;
14. să pună la dispoziția publicului informația despre bazele de date existente;
15. să informeze publicul în mod adecvat cu privire la drepturile de care beneficiază în sensul prezentului Regulament și să furnizeze informații, indicații și consiliere în acest sens, în mod adecvat.

**Secțiunea 2**

**Drepturile și obligațiile publicului**

7. În scopul asigurării drepturilor privind accesul la informație, justiție și participare la adoptarea deciziilor de mediu, orice persoană fizică sau juridică este în drept:

1. să depună cereri, solicitând informații de mediu și să obțină informația solicitată în termen, în forma sau formatul indicat în cerere;
2. să primească consultații din partea autorităților publice pentru/în vederea facilitarea accesului la informația de mediu;
3. să beneficieze de sprijinul necesar acordat de către persoanele responsabile de furnizarea informațiilor din cadrul subdiviziunilor specializate de informare și relații publice ale autorităților publice sau de un termen de cel puțin 5 zile lucrătoare în cazul în care cererea privind furnizarea informațiilor de mediu conține careva neajunsuri în vederea remedierii acestora;
4. să se adreseze în instanța de judecată, în nume propriu sau prin reprezentanți legal desemnați, în cazul în care cererea privind furnizarea informațiilor de mediu nu este examinată sau satisfăcută în mod adecvat, este respinsă total sau parțial ori există o altă îngrădire și limitare în drepturi;
5. să solicite prin cerere asociațiilor obștești din domeniul protecției mediului reprezentarea intereselor în fața autorităților publice, inclusiv în instanțele de judecată, în cazul în care își consideră limitat sau îngrădit accesul la informația de mediu sau la participarea în procesul decizional de mediu;
6. să participe la ședințele autorităților publice unde se discută informații de mediu și să documenteze procesul de luare a deciziilor;
7. să înainteze propuneri și recomandări în procesul adoptării deciziilor de mediu.

8. În scopul asigurării drepturilor privind accesul la informație, justiție și participare la adoptarea deciziilor de mediu, orice persoană fizică sau juridică este obligată:

1. să disemineze informația de mediu obținută de la autoritățile publice sau de la persoane fizice și juridice prin mijloace de informare în masă sau prin oricare alt mijloc aflat la dispoziție;
2. să elaboreze și să întocmească, recomandări și alte informații relevante de mediu și să le facă publice;
3. să aducă la cunoștința autorităților publice propriile evaluări, rapoarte, analize, expertize sau oricare informații care țin de protecția mediului.

**III. Garantarea accesului la informația de mediu**

**Secțiunea 1**

 **Gestionarea și comunicarea informațiilor despre mediu**

9. Transparența proactivă reprezintă forma de acces la informații prin colectarea, diseminarea și/sau comunicarea din oficiu a informațiilor de interes public în domeniul mediului, în special prin publicarea acestora pe paginile web oficiale ale autorităților publice.

10. Autoritățile publice organizează informațiile privind mediul în raport cu funcțiile pe care le dețin în vederea difuzării lor active și sistematice către public, în special prin intermediul tehnologiei de telecomunicație informatică și/sau electronică, inclusiv pe pagina web oficială proprie a autorităților publice și pe portalul guvernamental de date deschise - www.date.gov.md.

11. Acestea asigură disponibilitatea progresivă a informațiilor privind mediul în bazele de date electronice ușor accesibile prin intermediul rețelelor publice de telecomunicații. În acest scop, ele depun informațiile privind mediul pe care le dețin în bazele de date și echipează aceste baze de date cu instrumente de căutare și alte programe informatice destinate să asiste publicul la localizarea informațiilor solicitate.

12. În măsura posibilităților, autoritățile publice pun la dispoziția directă a publicului documentele, în formă electronică sau prin intermediul unui registru. În acest scop, fiecare autoritate publică creează un Registru în format electronic al informațiilor despre mediu, în care se includ documentele de mediu deținute și care este accesibil publicului interesat. Pentru fiecare document inclus în Registru se stabilește un număr de referință (inclusiv, după caz, referința interinstituțională), se menționează subiectul abordat și/sau o scurtă descriere a conținutului documentului, se indică data la care acesta a fost primit sau elaborat și înscris în Registru.

13. În cazul în care accesul direct la documente nu este permis prin intermediul Registrului informațiilor despre mediu, acesta trebuie să indice, pe cât posibil, unde se află documentul, cu indicarea linkurilor către site-urile Internet unde informațiile sunt disponibile.

14. Informațiile puse la dispoziție prin intermediul tehnologiei de telecomunicație informatică și/sau electronică nu includ informațiile colectate înainte de intrarea în vigoare a prezentului Regulament, cu excepția cazului în care acestea sunt deja disponibile în formă electronică. Autoritățile publice indică, în măsura în care este posibil, locul în care se află informațiile colectate înainte de intrarea în vigoare a prezentului Regulament și care nu sunt disponibile în formă electronică.

15. Autoritățile publice depun toate eforturile pentru a păstra informațiile privind mediul pe care le dețin în forme și formate care pot fi reproduse și accesate rapid prin mijloace de telecomunicații informatizate sau prin alte mijloace electronice.

16. Informația despre mediu, pusă la dispoziția publicului pe paginile web oficiale ale autorităților publice prin intermediul Registrului informațiilor despre mediu, trebuie să fie exactă, comparabilă și actualizată sistematic și să includă, pe lângă informația prevăzută în art. 9 alin. (1) al Legii nr.148/2023 privind accesul la informațiile de interes public, următoarele:

1. textele tratatelor, convențiilor și acordurilor internaționale la care Republica Moldova este parte, precum și a legislației naționale sau a Uniunii Europene privind mediul sau legată de acesta;
2. documente de politici și planificare privind mediul;
3. rapoartele cu privire la progresul privind implementarea documentelor și instrumentelor prevăzute la lit. a) și b), atunci când sunt elaborate sau deținute în formă electronică de autoritățile publice;
4. rapoartele naționale privind starea mediului, care se publică o dată la fiecare 4 ani și includ atât informații privind calitatea mediului, cât și cele aferente presiunilor exercitate asupra componentelor de mediu;
5. datele sau rezumatele datelor rezultate din monitorizarea activităților ce afectează sau pot afecta mediul;
6. avizele, acordurile și autorizațiile, concluziile pentru activitățile planificate cu potențial impact semnificativ asupra mediului;
7. studiile și rapoartele de evaluare a impactului asupra mediului și evaluări ale riscului asupra componentelor de mediu.

17. Pentru a facilita accesul publicului la informația de mediu, inclusiv pentru persoanele cu dizabilități, autoritățile publice asigură:

1. sprijinirea și îndrumarea publicului, prin intermediul persoanelor responsabile din subdiviziunile specializate de informare și relații cu publicul, în exercitarea dreptului de acces la informația de mediu;
2. accesul publicului la listele și datele de contact ale autorităților publice de la care pot obține informația de mediu.

18. În vederea garantării exercitării efective a dreptului de acces la informația de mediu, autoritățile publice asigură:

1. desemnarea persoanelor responsabile de gestionarea și furnizarea informaţiilor despre mediu din cadrul subdiviziunilor specializate de informare şi relaţii cu publicul;
2. crearea unor registre sau liste de informații despre mediu deținute cu indicații clare privind locul unde pot fi găsite astfel de informații;
3. înfiinţarea și menținerea unor centre sau puncte de informare în care solicitantul poate consulta informațiile de mediu sau poate fi ghidat în vederea facilitării accesului la aceste informații, a unor facilități destinate examinării informațiilor solicitate.

19. În cazul unor amenințări iminente asupra sănătății umane sau asupra mediului, datorate unor activități umane ori a unor cauze naturale, autoritățile publice asigură în mod gratuit diseminarea imediată a tuturor informațiilor de mediu deținute, care ar permite publicului posibil a fi afectat să ia măsurile de prevenire ori de ameliorare a daunelor rezultate din acea amenințare. Se consideră că există un interes public deosebit pentru comunicare atunci când informațiile diseminate se referă la accidente industriale sau la emisii depășite de poluanți în mediu.

20. Autoritățile publice pot utiliza orice forme de informare activă a societății, asigurând diseminarea informațiilor de mediu prin intermediul:

1. serviciilor media audiovizuale;
2. publicațiilor periodice scrise și electronice;
3. declarațiilor, comunicatelor, briefingurilor, conferințelor și evenimentelor de presă;
4. evenimentelor publice (mese rotunde, seminare, conferințe, simpozioane etc.);
5. propriilor pagini web/conturi/canale pe rețele sociale;
6. panourilor informative;
7. altor modalități (întâlniri, prezentări de rapoarte sau dări de seamă etc.).

21. În cazul în care informațiile despre mediu nu se regăsesc pe paginile-web ale autorităților publice sau pe portalul - [www.date.gov.md](http://www.date.gov.md) sau nu pot fi găsite/identificate, publicul interesat este în drept să solicite autorităților publice furnizarea informațiilor despre mediu de care are nevoie, conform prevederilor din secțiunea 2.

22. Ministerul Mediului, prin intermediul Agenției de Mediu creează și asigură funcționarea unui Sistem informațional integrat de mediu care include informațiile deținute de autoritățile publice din domeniul protecției mediului, inclusiv cadastre, registre, baze de date, dar și informații despre mediu deținute de alte autorități publice ș.a.

23. La intervale de timp regulate, care nu depășesc patru ani, Ministerul Mediului, prin intermediul Agenției de Mediu, elaborează, publică și difuzează un Raport național privind starea mediului, care să includă atât informații privind calitatea mediului, cât și cele aferente presiunilor exercitate asupra componentelor de mediu. Metodologiile și instrucțiunile aferente procesului de elaborare a Raportului național privind starea mediului se elaborează și se aprobă de Ministerul Mediului.

**Secțiunea 2**

**Comunicarea informației de mediu la cerere**

24.Orice persoană fizică sau juridică poate să solicite și să obțină informații despre mediu, în cazul în care informația solicitată nu se regăsește pe paginile web ale autorităților publice sau pe portalul oficial al datelor deschise sau nu poate fi găsită/identificată, prin înaintarea unei cereri către autoritatea publică privind furnizarea informațiilor despre mediu deținute de către aceasta sau deținută pentru aceasta

25. Cererile privind furnizarea informațiilor despre mediu se înaintează, se înregistrează, se examinează și se soluționează în strictă corespundere cu prevederile capitolului III „Comunicarea informațiilor de interes public la cerere” din Legea nr. 148/2023 privind accesul la informațiile de interes public, prin intermediul subdiviziunilor specializate de informare și relații cu publicul din cadrul autorităților publice.

26.Cererea privind furnizarea informațiilor de mediu se înaintează autorităților publice și poate fi:

1. transmisă în formă electronică;
2. depusă pe suport de hârtie la sediul autorității sau expediată prin poștă;
3. adresată verbal (direct sau prin telefon).

27. Autoritățile publice sunt obligate să primească cererile înaintate conform pct. 26, lit. a) și b) și să le înregistreze cel târziu în următoarea zi lucrătoare în Registrul cererilor de comunicare a informațiilor de interes public. Primirea și înregistrarea cererii nu poate fi refuzată. .

28. În cazul cererii transmise în formă electronică, autoritatea publică este obligată să comunice solicitantului, cel târziu în următoarea zi lucrătoare, prin aceleași mijloace, numărul și data înregistrării cererii.

29. Cererea privind furnizarea informațiilor despre mediu expediată prin poștă se consideră a fi depusă din momentul înregistrării acesteia de către autoritatea publică în Registrul cererilor.

30. În cazul cererilor privind furnizarea informațiilor despre mediu depuse pe suport de hârtie la sediul autorității publice, aceasta se obligă să elibereze dovada înregistrării lor la momentul depunerii.

31. Cererile privind furnizarea informațiilor de mediu adresate verbal nu sunt înregistrate, cu excepția cazului prevăzut la art.73 alin. (6) din Codul administrativ nr. 116/2018.

32. Cererea privind furnizarea informațiilor despre mediu trebuie să conțină următoarele elemente obligatorii:

1. numele și prenumele sau denumirea solicitantului;
2. adresa poștală a solicitantului, precum și adresa electronică dacă se solicită răspuns pe această cale;
3. denumirea autorității publice căreia i se solicită prezentarea informației;
4. specificarea informației despre mediu solicitate, cu detalii suficiente și concludente, care să permită identificarea acesteia de către autoritatea publică.

33. În cererea privind furnizarea informațiilor despre mediu, solicitantul poate indica modalitatea preferată de comunicare a informației. Solicitantul nu este obligat să motiveze sau să justifice cererea sa sau să declare interesul pe care îl are în legătură cu solicitarea informației despre mediu. Semnarea olografă sau electronică a cererii nu este obligatorie.

34.În cazul în care, cererea privind furnizarea informațiilor despre mediu este formulată în mod prea general, este neclară, nu permite identificarea informației solicitate sau nu conține unul dintre elementele prevăzute la pct. 31, lit. a) sau b), autoritatea publică îi cere solicitantului într-un termen de cel puțin 5 zile lucrătoare să furnizeze precizări despre informația solicitată. Totodată, autoritatea publică acordă asistența și sprijinul necesar solicitantului la formularea precizărilor în cerere sau îl informează despre posibilitatea de folosire a Registrelor informațiilor despre mediu, menționate la pct.12 și 13.

35. În cazul în care, precizările solicitate nu sunt furnizate autorității publice și în cazul în care autoritatea consideră adecvat, aceasta este în drept să refuze cererile de furnizare a informațiilor despre mediu formulate în mod prea general.

36. Informația despre mediu se pune la dispoziția solicitantului din momentul în care este disponibilă, dar nu mai târziu de 10 zile lucrătoare de la data înregistrării cererii privind furnizarea informațiilor despre mediu. În cazul în care volumul și complexitatea informațiilor solicitate sunt de asemenea natură încât perioada de 10 zile lucrătoare nu poate fi respectată, termenul de prezentare a informației poate fi extins până la 30 de zile lucrătoare de la primirea cererii, cu informarea cât mai repede posibil a solicitantului cu privire la prelungire și la motivele acesteia, înainte de expirarea perioadei de 10 zile lucrătoare.

37. În cazul în care un solicitant cere unei autorități publice punerea la dispoziție a informațiilor într-o formă sau într-un format specific (inclusiv sub formă de copii), autoritatea publică îi pune la dispoziție informațiile respective în acest mod, cu excepția cazurilor în care:

1. acestea sunt disponibile publicului în altă formă sau în alt format, în special făcută public conform pct. 10, care îi este ușor accesibilă solicitantului sau,
2. este rezonabil ca autoritatea publică să pună la dispoziție informațiile în alt format sau în altă formă, caz în care trebuie indicate motivele pentru care sunt puse la dispoziție informațiile în forma sau formatul respectiv.

38. Solicitantului îi sunt furnizate în termenul menționat la pct. 36 motivele refuzului de a i se pune la dispoziție informații, integral sau parțial, în forma sau în formatul solicitat.

39. Autoritățile publice depun toate eforturile rezonabile pentru a păstra informațiile despre mediu pe care le dețin sau care sunt deținute în numele lor în forme sau în formate care pot fi ușor reproduse și sunt accesibile prin intermediul telecomunicațiilor computerizate sau al altor mijloace electronice.

40. Dacă informația pusă la dispoziția solicitantului conține inexactități sau date incomplete, solicitantul poate cere autorității publice să opereze rectificări și completări în cazul în care autoritatea publică dispune de informațiile sau mijloacele necesare în acest sens.

41. În cazul unei amenințări iminente la adresa sănătății oamenilor, vieții sau mediului, cauzată de activități ale omului sau de cauze naturale, instituțiile și organizațiile, la cererea autorităților publice, colaborează cu acestea, ajutându-le să comunice publicului care ar putea fi afectat, imediat și fără întârziere, toate informațiile privind mediul care ar putea să îl ajute să ia măsuri de prevenire sau reducere a prejudiciului în legătură cu amenințarea respectivă, în măsura în care aceste informații sunt deținute de aceste instituții, organizații și/sau de autoritățile publice respective sau sunt deținute în numele acestora.

**Secțiunea 3**

**Evidența și raportarea cererilor privind furnizarea informațiilor de mediu**

42. Cererile privind furnizarea informaţiilor de mediu, modalitatea şi termenul de soluționare a acestora se înscriu într-un registru pentru înregistrarea solicitărilor de informaţii la nivelul fiecărei autorităţi publice.

43. Autorităţile publice întocmesc rapoarte anuale privind cererile cu privire la furnizarea informațiilor de mediu înregistrate și soluționate, și le publică pe pagina oficială a instituției.

44. Raportul anual privind cererile privind furnizarea informației de mediu și privind transparenţa în procesul decizional va fi făcut public în condiţiile legii nu mai tîrziu de sfîrşitul trimestrului I al anului imediat următor anului de referinţă.

**Secțiunea 4**

**Excepțiile accesului la informația de mediu**

45. Autoritățile publice pot refuza parțial sau integral soluționarea cererilor privind furnizarea informațiilor despre mediu. Refuzul integral sau parțial în soluționarea cererii este motivat în scris și comunicat solicitantului în termenul prevăzut la pct. 36 din prezentul Regulament.

46. Autorităţile publice pot refuza parțial soluționarea cererii privind furnizarea informațiilor despre mediu în cazul în care:

1. informaţia solicitată nu este deţinută de autoritatea publică la care a fost înaintată cererea;
2. cererea este formulată într-o manieră prea generală, ce contravine dispoziţiilor pct. 32;
3. cererea solicită materiale în curs de elaborare/finalizare, documente ori date nefinalizate (în acest caz se informează despre numele autorității care pregătește materialul și termenul de finalizare estimat);
4. cererea vizează comunicările interne, ținându-se seama de interesul prezentat de dezvăluire pentru public.

47. În cazul în care autoritatea publică, care a înregistrat cererea, nu deține informația solicitată, ea va readresa cererea, altei autorități publice, dacă cunoaște sigur că informația solicitată se află în posesia acestuia. În acest caz, originalul sau copia cererii se expediază pentru examinare furnizorului de informații relevant în termen de 5 zile lucrătoare de la data înregistrării cererii, fapt despre care este informat solicitantul sau îl informează pe solicitant care este autoritatea publică căreia consideră că i se poate adresa în vederea obținerii informațiilor respective.

48. Pentru examinarea și soluționarea cererii readresate începe un nou termen, care curge de la data înregistrării cererii readresate.

49. Autorităţile publice pot refuza în totalitate cererea privind furnizarea informațiilor despre mediu în cazul în care:

1. nu dețin informația solicitată și nu cunosc cine ar deține asemenea informații;
2. au oferit deja un răspuns în privința informației solicitate, în acest caz se face referire la numărul și data răspunsului oferit anterior;
3. cererea este în mod evident nerezonabilă;
4. cererea prevede comunicarea internă a colaboratorilor instituţiei, luând în considerare satisfacerea interesului public prin furnizarea informaţiilor;
5. cererea prevede informaţii atribuite la secretul de stat în conformitate cu prevederile Legii nr. 245/2008 cu privire la secretul de stat;
6. informația solicitată afectează confidențialitatea datelor comerciale sau industriale, atunci când aceasta este prevăzută de legislație, privind protejarea unui interes economic legitim, inclusiv interesul public în păstrarea confidențialității statistice și a secretului fiscal în conformitate cu prevederile Codului fiscal nr. 1163/1997;
7. informația solicitată prejudiciază drepturile de proprietate intelectuală sau proprietate industrială;
8. divulgarea informației afectează confidențialitatea datelor cu caracter personal și/sau a dosarelor personale privind o persoană fizică, în cazul în care acea persoană nu a consimțit la divulgarea către public a informațiilor în conformitate cu prevederile Legii nr. 133/2011 privind protecția datelor cu caracter personal;
9. divulgarea informației afectează protecția mediului, cum ar fi localizarea unor specii rare;
10. divulgarea informației afectează confidențialitatea procedurilor desfășurate de autoritățile publice, în cazul în care legislația prevede o astfel de confidențialitate;
11. divulgarea informației afectează relațiile internaționale, siguranța publică sau apărarea națională;
12. divulgarea informației afectează cursul justiției, dreptul oricărei persoane de a avea un proces corect sau dreptul unei autorități publice de a efectua o anchetă de natură penală sau disciplinară;
13. divulgarea informației afectează interesele sau protecția oricărei persoane care a furnizat informațiile solicitate în mod voluntar fără a avea sau fără a i se putea impune o obligație legală în acest sens, cu excepția cazurilor în care persoana respectivă consimte la difuzarea informațiilor în cauză.

50. Refuzul de a înregistra sau a examina cererea privind furnizarea informațiilor de mediu se consideră drept respingere a cererii. Aceeași regulă se aplică și în cazul nesoluționării unei cereri în termen legal.

51. Pentru fiecare caz în parte, satisfacerea interesului public prin divulgare este analizată în comparație cu interesul satisfăcut prin păstrarea confidențialității. Dacă interesul public în accesarea informației prevalează în raport cu prejudiciul potențial cauzat prin dezvăluirea informației, autoritatea publică oferă accesul la informația respectivă de mediu.

52. Autoritățile publice nu pot refuza o cerere de informații care se referă la emisiile în mediu, invocând:

1. confidențialitatea procedurilor autorităților publice;
2. confidențialitatea informațiilor comerciale sau industriale;
3. confidențialitatea datelor cu caracter personal și/sau a dosarelor privind o persoană fizică;
4. protecția mediului.

53. Informația de mediu deținută de autoritățile publice care a fost solicitată este furnizată parțial când este posibilă separarea acesteia de informația ce intră în domeniul de aplicare a prevederilor pct. 52.

54. Refuzul accesului la informație se face în scris sau electronic, sau cum cere solicitantul și trebuie să conțină:

1. denumirea autorității publice;
2. numele, prenumele sau denumirea solicitantului;
3. data emiterii refuzului;
4. temeiul și motivarea refuzului;
5. modalitatea de contestare a refuzului (denumirea și adresa instanței de judecată, precum și termenul de contestare);
6. numele, prenumele și semnătura olografă/electronică a conducătorului autorității publice sau a altei persoane împuternicite de conducător ori de lege pentru emiterea refuzului.

**IV. Tarife**

55. Accesul la registrele și listele publice întocmite și ținute de autoritățile publice conform prevederilor pct. 12, la informația de mediu deținută în format electronic, examinarea „in situ” a informațiilor solicitate și consultarea solicitanților în persoană în ceea ce privește informațiile despre mediu solicitate sunt gratuite.

56. În cazurile în care informațiile solicitate sunt păstrate în altă formă decât cea cerută de solicitant, fiind necesară reproducerea, colectarea datelor, analiza, traducerea, expedierea informațiilor după caz, în condițiile pct.5 lit. c), autoritatea publică are dreptul să solicite o plată care să reflecte cheltuielile reale pentru elaborarea și prelucrarea informației în formatul solicitat. Solicitantul este informat despre suma totală care urmează a fi percepută pentru comunicarea informațiilor solicitate, precum și despre modalitatea achitării acesteia.

57. În cazul în care pentru anumite informații de mediu se percep unele tarife, autoritățile publice sunt obligate să pună la dispoziția solicitanților lista acestor tarife. Tarifele trebuie să fie rezonabile, fundamentate metodologic, aprobate și publicate pe pagina web oficială a autorității publice.

**V. Participarea publicului la luarea deciziilor de mediu**

58. Autoritățile publice centrale și locale asigură procesul de participare a publicului la luarea deciziilor în domeniul mediului, din timp, la etapa inițială, atunci când toate opțiunile sunt încă posibile, inclusiv asupra:

1) proiectelor de acte normative în domeniul mediului sau celor care ar putea afecta mediul înconjurător, în conformitate cu Legea nr. 239/2008 privind transparența în procesul decizional;

2) proiectelor documentelor de politici și planificare la nivel național și local, care pot avea efecte semnificative asupra mediului și sănătății populației în Republica Moldova sau în afara hotarelor ei, în conformitate cu prevederile Legii nr. 11/2017 privind evaluarea strategică de mediu;

3) activităților planificate publice sau private care constau în executarea lucrărilor de construcții sau a altor instalații ori lucrări, precum și altor intervenții în mediul natural și asupra peisajului, inclusiv celor care implică exploatarea resurselor naturale, care pot avea un impact semnificativ asupra mediului din Republica Moldova sau din alte state, în conformitate cu Legea nr. 86/2014 privind evaluarea impactului asupra mediului;

4) emiterii autorizației integrate de mediu sau a autorizației de mediu pentru activitățile industriale și economice care prezintă un risc semnificativ sau redus asupra mediului și pentru instalații de ardere, de incinerare și coincinerare a deșeurilor ș.a, în conformitate cu Legea nr. 227/2022 privind emisiile industriale;

5) altor proiecte de decizii prevăzute în actele normative de mediu.

59. Autorităţile publice întreprind măsurile necesare pentru asigurarea posibilităţilor de participare a publicului la procesul decizional în domeniul protecției mediului, inclusiv prin:

1. diseminarea informaţiei referitoare la proiectele de decizii în domeniul mediului sau cele care ar putea afecta mediul înconjurător prin mijloace eletronice de comunicare, prin plasarea acestora pe pagina web oficială a autorităţii publice, pe platforma www.particip.gov.md, prin afişarea lor la sediul acesteia într-un spaţiu accesibil publicului şi/sau prin difuzarea lor în mass-media centrală sau locală, după caz;
2. informarea, în modul stabilit, asupra organizării procesului decisional (anunțuri de inițiere a elaborării deciziilor, anunțuri de inițiere a consultărilor publice);
3. identificarea publicului interesat sau care poate fi interesat de proiectul de decizie și instituţionalizarea mecanismelor de cooperare şi de parteneriat cu acesta;
4. consultarea opiniei tuturor părţilor interesate prin organizarea dezbaterilor publice, audierilor publice, sondajelor de opinie, prin solicitarea opiniilor experţilor în domeniu, crearea grupurilor de lucru permanente sau ad-hoc cu participarea reprezentanţilor societăţii civile;
5. recepţionarea şi examinarea recomandărilor în scopul utilizării lor la elaborarea și definitivarea proiectelor de decizii;
6. informarea publicului referitor la deciziile adoptate.

60. Informațiile puse la dispoziția publicului interesat de procesul decizional trebuie să cuprindă următoarele:

1. anunțuri de inițiere a elaborării deciziilor,
2. anunțuri de organizare a consultărilor publice asupra proiectelor de decizii elaborate;
3. proiectele de decizii, Notele de fundamentare și alte documente aferente acestora;
4. informațiile sau evaluările privind mediul asupra proiectului, în cazul în care sunt disponibile,;
5. informații despre autoritatea publică care poate furniza mai multe informații despre proiectul deciziei;
6. anunțuri despre desfășurarea ședințelor publice cu informații despre timpul și locul organizării acestora;
7. informații despre autoritatea publică și persona responsabilă din cadrul acesteia căreia i se pot prezenta comentariile, propunerile, recomandările sau întrebările, precum și despre termenele prevăzute pentru prezentarea acestora;
8. Informații privind rezultatele participării publicului: procesele-verbale privind consultarea publică, sinteza recomandărilor cu explicații a modului în care acestea au fost luate în considerare sau nu la definitivarea proiectului de decizie;
9. decizia aprobată și, după caz, motivele și considerentele pe care se întemeiază decizia.

61. Autoritățile publice asigură publicului interesat, la solicitare și pe baza principiilor legale, accesul gratuit la orice informație referitoare la procesul de luare a deciziilor, disponibilă în momentul realizării procedurii de informare a publicului, în scopul studierii ei și pe măsura accesului la această informație, cu condiția că informația dată nu afectează dreptul autorităților publice de a interzice accesul la această informație.

62. Termenele pentru primirea recomandărilor, propunerilor, comentariilor asupra proiectelor de decizii se stabilesc de autoritățile publice astfel, încât publicul interesat să aibă timp suficient și ocazia de a le formula și a le prezenta către autorități, dar să fie în corespundere cu prevederile actelor normative menționate la pct.58.

**VI. Accesul la justiție de mediu**

63. Solicitantul de acces la informații, care se consideră lezat într-un drept al său prevăzut de prezentul Regulament sau alt act normativ (cererea sa de informații a fost ignorată sau nu a fost tratată în alt mod, refuzată nejustificat, a primit un răspuns neadecvat), poate solicita autorității publice reexaminarea sau revizuirea internă a deciziei/răspunsului autorității, poate solicita acest lucru altei autorități, poate depune o cerere de chemare în judecată, în procedura contenciosului administrativ, conform prevederilor Codului administrativ nr. 116/2018.

64. Acțiunea în contencios administrativ se înaintează în decurs de 30 de zile de la data comunicării răspunsului autorității publice.

65. Dacă furnizorul de informații nu soluționează cererea în termenele prevăzute de prezentul Regulament, acțiunea în contencios administrativ poate fi înaintată în decursul unui an de la data expirării termenului.

66. Reclamanții au dreptul de a solicita repararea prejudiciului material și/sau moral.

67. Hotărârea judecătorească a primei instanțe poate fi atacată cu apel în conformitate cu prevederile Codului Administrativ. Deciziile curții de apel pot fi contestate cu recurs potrivit Codului Administrativ.

68. Faptele ce constituie încălcări ale legislației privind accesul la informațiile de mediu, pasibile de sancțiune pecuniară sunt:

1. nepublicarea informațiilor de mediu;
2. comunicarea incompletă a informațiilor de mediu;
3. solicitarea unor plăți ilegale pentru comunicarea informațiilor de mediu;
4. respingerea sau readresarea neîntemeiată a cererii;
5. refuzul neîntemeiat de a comunica informațiile de mediu.

69. Sancțiunea aplicată se execută în strictă corespundere cu prevederile cap. V din Legea nr. 148/2023 privind accesul la informațiile de interes public și prevederile cap. III din Codul administrativ nr. 116/2018.

**VII. Dispoziții finale și tranzitorii**

70. Cererile privind furnizarea informațiilor de mediu depuse până la intrarea în vigoare a prezentului Regulament se examinează și se soluționează conform prevederilor legale valabile până la data intrării în vigoare a prezentului Regulament.

71. Prezentul Regulament intră în vigoare în termen de o lună de la data publicării în Monitorul oficial al Republicii Moldova.